CELEX: 
Language: fi
Date: 2018-06-07 00:00:00
Title: KOMISSION DELEGOITU ASETUS (EU) …/… annettu delegoidun asetuksen (EU) 2015/2446 muuttamisesta yleisvakuuden määrän alentamista ja vakuuden antamisesta vapauttamista koskevien edellytysten osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Unionin tullikoodeksista 9 päivänä lokakuuta 2013 annetulla Euroopan parlamentin ja neuvoston asetuksella (EU) N:o 952/2013, jäljempänä ’koodeksi’, siirretään komissiolle Euroopan unionin toiminnasta tehdyn sopimuksen (SEUT-sopimuksen) mukaisesti toimivalta täydentää eräitä koodeksin muita kuin keskeisiä osia SEUT-sopimuksen 290 artiklan mukaisesti. Komissio on käyttänyt tätä toimivaltaa ja antoi 28. heinäkuuta 2015 komission delegoidun asetuksen (EU) 2015/2446 Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta. Kyseisessä komission delegoidussa asetuksessa vahvistetaan koodeksia täydentävät yleisesti sovellettavat säännökset, jotta koodeksin selkeä ja asianmukainen soveltaminen voitaisiin varmistaa. 
            
            
               Delegoidun asetuksen (EU) 2015/2446 ensimmäisen soveltamisvuoden jälkeen käytäntö on osoittautunut, että 84 artiklan säännöksiä on tarpeen mukauttaa, jotta koodeksilla käyttöön otettuja perussääntöjä voidaan soveltaa tehokkaammin ja toimivammin ja edistää tullitapahtumia paremmin nykypäivän käytäntöjen mukaisesti.
            
            
               Useat jäsenvaltiot ja toimialaorganisaatioiden edustajat ovat toistuvasti tuoneet komission tietoon, että komission delegoidun asetuksen (EU) 2015/2446 84 artiklassa säädetyn riittäviä varoja koskevan erityisedellytyksen käytännön soveltamisessa on vaikeuksia, ja pyytäneet komissiota ratkaisemaan tilanteen mahdollisimman pian. Asiaa on perusteltu seuraavasti: 
            
            
               On esitetty, että talouden toimijan varojen, jotka mainitaan nykyisessä 84 artiklassa erillisenä edellytyksenä, ei voida katsoa antavan täyttä kuvaa kyseisen talouden toimijan kyvystä maksaa tullivelan ja muiden maksujen sitä osaa, jota vakuus ei kata. Tämä riittäviä varoja koskeva edellytys on rajoitettu likviditeettiin, ja tätä pidetään liian rajoittavana. Se vuoksi on ehdotettu, että myös muu helposti rahaksi muutettava omaisuus otettaisiin huomioon määritettäessä tätä talouden toimijan kykyä, kun päätetään vakuuden määrän alentamisesta tai vakuudesta vapauttamisesta.
            
            
               Lisäksi käytäntö on osoittanut, että erityistapauksissa koodeksin 90 artiklan mukaisesti vahvistettu viitemäärä mahdollisesti syntyvien tullivelkojen tai muiden mahdollisesti aiheutuvien maksujen varalta voi nousta hyvin korkeaksi, mikä ei olisi perusteltua tullivelan tosiasiallisen syntymisen todennäköisyyden valossa (esim. tullivelka, joka voi syntyä laivan korjauksen vuoksi väliaikaisessa maahantuonnissa). Tämän riskitekijän huomioon ottamisen mahdollisuuden puuttuminen on osoittautunut liian rajoittavaksi.
            
            
               Lisäksi 84 artiklan nykyiset vaatimukset, jotka koskevat valtuutetun talouden toimijan hakemuksia vakuuden määrän alentamiseksi tai vakuudesta vapauttamiseksi, vaikuttavat tiukemmilta kuin yksityiskohtaiset säännöt koodeksin 95 artiklassa mainittujen perusteiden arvioimiseksi, ja edellyttävät kaksinkertaista arviointia verrattuna muihin kuin valtuutettuihin talouden toimijoihin. Tämä ei vaikuta loogiselta ja on jossain määrin ristiriitaista. 
            
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio laati tämän delegoidun säädöksen Euroopan parlamentin ja Euroopan komission välisistä suhteista tehdyn puitesopimuksen ja delegoiduista säädöksistä tehdyn Euroopan parlamentin, neuvoston ja komission yhteisymmärrysasiakirjan mukaisesti. Jäsenvaltiot ja kaikki muut asiaankuuluvat sidosryhmät ovat osallistuneet valmisteluun asianmukaisella tavalla, ja niitä on kuultu säännöllisesti valmistelun aikana.
            
            
               Komissio on kuullut jäsenvaltioita ehdotuksen tekstiluonnoksesta asiaa käsittelevässä asiantuntijaryhmässä (tullikoodeksin asiantuntijaryhmä). Liike-elämän edustajia on kuultu sidosryhmiä edustavan konsultaatioryhmän (kaupan alan yhteydenpitoryhmä) kokouksissa, joihin on osallistunut myös jäsenvaltioiden asiantuntijoita. 
            
            
               Komissio on aktiivisesti tarkastellut kaikkia kuulemisen aikana saamiaan huomautuksia ja ottanut ne mahdollisuuksien mukaan huomioon tässä ehdotuksessa, jonka tavoitteena on vahvistaa asianmukainen perusta mahdollisiin tullivelkoihin liittyvän vakuuden alentamista tai vakuudesta vapauttamista koskevan hakemuksen hyväksymiselle tai hylkäämiselle. 
            
            
               Kaikki asianomaiset osapuolet ovat yhtä mieltä siitä, että muutoksella olisi
            
            
               1) korjattava tilanne, jossa riittävien varojen osoittamista koskevan edellytyksen tulkitaan tarkoittavan riittävää likviditeettiä, mikä vaikuttaa liian rajoittavalta;
            
            
               2) selkiytettävä riittävän hyvää taloudellista tilannetta koskevan edellytyksen täyttymisen arviointia;
            
            
               3) otettava käyttöön riskielementti suhteessa tullivelan syntymisen todennäköisyyteen, ottaen huomioon talouden toimijan tulliin liittyvän liiketoiminnan laji ja suuruus ja niiden tavaroiden laji, joiden osalta vakuus vaaditaan;
            
            
               4) taattava koodeksin 38 artiklan 5 kohdan säännöksen osalta varmuus siitä, että valtuutetun talouden toimijan edellytyksiä ei tutkita uudelleen. jos ne on jo arvioitu valtuutetun talouden toimijan aseman myöntämisen yhteydessä, ja että kyky maksaa tullivelka tai muut maksut, joita vakuus ei kata, olisi tutkittava arvioitaessa taloudellisen tilanteen riittävyys määrältään alennettua yleisvakuutta tai vakuuden antamisesta vapauttamista koskevan luvan myöntämiseksi. 
            
            
         
         
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän asetuksen oikeusperusta on koodeksin 99 artiklan c alakohdassa säädetty toimivallan siirto. 
            
            
               Toissijaisuusperiaate
            
            
               Koska toissijaisuusperiaatteen toteutumista ei arvioitu koodeksin tai tällä asetuksella muutettavan delegoidun asetuksen hyväksymisen yhteydessä, sitä ei ole syytä arvioida tämänkään asetuksen tapauksessa. Olisi pantava merkille, että tulliliitto on alue ilman sisärajoja, ja se perustuu yhdenmukaistettuihin ja automatisoituihin puitteisiin unionin tasolla sekä jäsenvaltioiden keskinäiseen riippuvuuteen. Sen häiriötön toiminta edellyttää sen vuoksi, että kaikki oikeudelliset toimet, erityisesti jos niihin liittyy rajat ylittäviä järjestelmiä, on hyväksyttävä unionin tasolla.
            
            
               Suhteellisuusperiaate
            
            
               Suhteellisuuden osalta tässä asetuksessa noudatetaan lainsäädäntövallan käyttäjien myöntämän toimivallan rajoituksia, ja sillä ainoastaan mukautetaan voimassa olevia säännöksiä paremmin tulliviranomaisten, talouden toimijoiden ja muiden henkilöiden päivittäistä toimintaa koskeviin vaatimuksiin.
            
            
               Ehdotuksen sisältö
            
            
               Arvioituaan tilanteen perusteellisesti komissio on tullut siihen tulokseen, että tekstistä olisi poistettava ”riittäviä varoja” koskeva edellytys, ja siinä olisi lisäksi selvennettävä taloudellisen tilanteen arvioinnin käsitettä.  Arvioinnissa olisi otettava huomioon kaikki tilanteeseen vaikuttavat tekijät sekä pidettävä se joustavana ja kuhunkin tilanteeseen sopivana. On tärkeää, että tulliviranomaiset voivat ottaa huomioon tullivelkojen syntymisen mahdolliset riskit ottaen huomioon liiketoiminnan ominaisuudet, liiketoimen luonne ja niiden tavaroiden laji, joiden osalta vakuus vaaditaan. Lisäksi katsottiin tärkeäksi selventää, miten valtuutetun talouden toimijan hakemuksen arviointi tässä yhteydessä olisi ymmärrettävä osin päällekkäisten perusteiden valossa. Koodeksin 38 artiklan 5 kohdan perusteella toimijoita ei pitäisi arvioida kahteen kertaan. On tarpeen kuitenkin selventää, että erityiset yksinkertaistukset, joihin valtuutettu talouden toimija voi haluta saada oikeuden, edellyttävät tulliviranomaisten lupaa ja pyydettyyn yksinkertaistukseen liittyvien erityisvaatimusten täyttämistä.
            
            
               4.TALOUSARVIOVAIKUTUKSET
            
            
               Koska tämän asetuksen tarkoituksena on vain mukauttaa voimassa olevat delegoidun asetuksen (EU) 2015/2446 säännökset vastaamaan paremmin aiottuja tavoitteita ja koska mitään merkittäviä sisällöllisiä muutoksia ei ole tarkoitus tehdä, tämä asetus ei aiheuta suoria talousarviovaikutuksia. 
            
            
               Vakuudesta vapauttamisen tai muunlaisen vakuuden alentamisen myöntämisen edellytykset tämän artiklan mukaisesti ovat omiaan osoittamaan, että velallinen itse osoittaa korkeatasoisen varmuuden siitä, että tullivelka tulee maksetuksi, Tähän tilanteeseen tällä muutoksella ei ole vaikutusta. 
            
            
               KOMISSION DELEGOITU ASETUS (EU) …/…,
            
            
               annettu 7.6.2018,
            
            
               delegoidun asetuksen (EU) 2015/2446 muuttamisesta yleisvakuuden määrän alentamista ja vakuuden antamisesta vapauttamista koskevien edellytysten osalta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013
                  1
                ja erityisesti sen 99 artiklan c alakohdan,
            
            
               sekä katsoo seuraavaa:
            
            
               (1)Asetuksen (EU) N:o 952/2013 95 artiklan 1 kohdassa säädetään edellytyksistä, jotka talouden toimijan on täytettävä voidakseen saada luvan yleisvakuuden käyttöön tullivelan ja muiden maksujen suorittamisen takaamiseksi. Asetuksen (EU) N:o 952/2013 95 artiklan 2 kohdassa säädetään lisäperusteista, jotka talouden toimijoiden on täytettävä voidakseen mahdollisesti syntyvien tullivelkojen ja muiden maksujen osalta saada luvan käyttää määrältään alennettua yleisvakuutta tai vapautuksen vakuuden antamisesta. Yksi näistä perusteista on vakavaraisuus
                  2
               . Tämä peruste katsotaan toteen näytetyksi, kun hakijan taloudellinen asema on hyvä ja riittää täyttämään tämän sitoumukset asianomaisen liiketoiminnan lajin ominaisuudet asiaankuuluvasti huomioon ottaen.
            
            
               (2)Yleisvakuuden määrän alentamista tai vakuuden antamisesta vapauttamista koskevan hakemuksen tapauksessa tulliviranomaisten on arvioitava, kykeneekö hakija maksamaan tullivelan ja muut maksut, jos se on tarpeen.
            
         
         
            
               (3)Delegoidun asetuksen (EU) 2015/2446 84 artiklassa säädetään edellytyksistä, jotka talouden toimijan on täytettävä voidakseen saada luvan käyttää määrältään alennettua yleisvakuutta tai vapautuksen vakuuden antamisesta. Vakavaraisuusvaatimuksen perusteella vahvistettujen muiden edellytysten lisäksi kyseisessä artiklassa säädetään, että hakijan on voitava osoittaa omaavansa riittävät varat täyttämään mahdollisesti syntyvän tullivelan ja muiden maksujen sitä osaa koskevat sitoumuksensa, jota vakuus ei kata. Käytännön kokemus asetuksen (EU) N:o 952/2013 ja delegoidun asetuksen (EU) 2015/2446 täytäntöönpanosta on kuitenkin osoittanut, että tämä edellytys on liian rajoittava, koska sen on tulkittu tarkoittavan, että hakijalla on oltava saatavilla riittävästi likviditeettiä. Likviditeetti ei kuitenkaan aina ole ainoa osoitus talouden toimijan kyvystä maksaa tullivelka tai muut maksut, joita vakuus ei kata. Muitakin tekijöitä, kuten helposti rahaksi muutettavaa omaisuutta, voidaan ottaa huomioon. Sen vuoksi on tarpeen poistaa likviditeettivaatimus erillisenä edellytyksenä ja selventää, että toimijan kyky täyttää tullivelan ja muiden maksujen sitä osaa koskevat sitoumuksensa, jota vakuus ei kata, arvioidaan osana hakijan taloudellisen aseman arviointia.
            
            
               (4)Samaan aikaan ja jotta voidaan varmistaa näiden sääntöjen yhdenmukainen soveltaminen, on tarpeen selventää, että edellytyksen ”riittävän hyvä taloudellinen tilanne” arviointi suhteessa talouden toimijan kykyyn maksaa mahdollisesti syntyvän tullivelan ja muiden maksujen se osa, jota vakuus ei kata, koskee nimenomaan määrältään alennettua yleisvakuutta tai vakuuden antamisesta vapauttamista koskevien hakemusten arviointia (yksinkertaistus). Tämä on tarpeen, jotta voidaan määritellä kyseisen arvioinnin rajat yleisvakuuden määrän kaikkien alennustasojen osalta.
            
            
               (5)Sellaisia tilanteita varten, joissa komission täytäntöönpanoasetuksen (EU) 2015/2447
                  3
                155 artiklan mukaisesti vahvistettu viitemäärä olisi kohtuuton suhteessa mahdollisille asiakkaille todennäköisesti syntyviin velkoihin, on tarpeen säätää, että tulliviranomaiset voivat alennuksen määrästä päättämiseksi ottaa harkintansa mukaan huomioon tullivelan syntymisen riskin.
            
            
               (6)On tarpeen selventää myös, että valtuutettuihin talouden toimijoihin ei pitäisi soveltaa kaksinkertaista arviointia asetuksen (EU) N:o 952/2013 38 artiklan 5 kohdan mukaisesti, mutta tulliviranomaiset voivat ennen niiden erityisten yksinkertaistusten myöntämistä, joihin valtuutetut talouden toimijat haluavat saada oikeuden, tarkistaa kyseessä olevaa yksinkertaistusta koskevien vaatimusten täyttymisen, 
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan delegoidun asetuksen (EU) 2015/2446 84 artikla seuraavasti:
            
            
               1)poistetaan 1 kohdan f alakohta;
            
            
               2)poistetaan 2 kohdan g alakohta;
            
            
               3)poistetaan 3 kohdan l alakohta;
            
            
               4)lisätään 3 a ja 3 b kohta seuraavasti:
            
            
               ”3 a. Tarkistaessaan, onko hakijalla määrältään alennetun yleisvakuuden käyttämistä tai vakuuden antamisesta vapauttamista koskevan luvan antamiseksi riittävän hyvä taloudellinen tilanne 1 kohdan e alakohdan, 2 kohdan f alakohdan ja 3 kohdan k alakohdan mukaisesti, tulliviranomaisten on otettava huomioon hakijan kyky täyttää sitoumuksensa mahdollisesti syntyvien tullivelkojen ja muiden maksujen osalta, joita vakuus ei kata. 
            
            
               Tulliviranomaiset voivat perustelluissa tapauksissa ottaa huomioon tällaisten tullivelkojen ja muiden maksujen aiheutumisen riskin hakijan tulliin liittyvän liiketoiminnan laji ja suuruus ja niiden tavaroiden laji, joiden osalta vakuus vaaditaan, huomioon ottaen.
            
            
               3 b. Jos riittävän hyvää taloudellista tilannetta koskevan edellytyksen täyttyminen on jo arvioitu tullikoodeksin 39 artiklan c alakohdassa tarkoitetun perusteen soveltamiseksi, tulliviranomaiset tarkistavat vain, voidaanko hakijan taloudellisen tilanteen perusteella myöntää lupa käyttää määrältään alennettua yleisvakuutta tai vapauttaa vakuuden antamisesta.”
            
            
               5)
                     korvataan 4 kohta seuraavasti: 
            
            
               ”4. Jos hakemuksen jättänyt yritys on perustettu alle kolme vuotta aiemmin, 1 kohdan d ja e alakohdassa, 2 kohdan e ja f alakohdassa ja 3 kohdan j ja k alakohdassa tarkoitettujen edellytysten täyttyminen on tarkastettava saatavilla olevien asiakirjojen ja tietojen perusteella.” 
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 7.6.2018
            
         
         
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 269, 10.10.2013, s. 1. 
               
               
                  
                     (2)
                  
                        Asetuksen (EY) N:o 952/2013 39 artiklan c alakohta.
               
               
                  
                     (3)
                  
                        EUVL L 343, 29.12.2015, s. 558.